Reklaamiseadus sisaldab mitmeid  niiöelda libedaid punkte, mille puhul küsimus taandub seadusesõna tõlgendamisele. Kutsume alkoholi- ja reklaamitootjaid siin kindlasti kasvavale vastutustundele ja plaanime pöörata tähelepanu ka nendele juhtumitele kus seadust pole ehk küll rikutud, kuid kus minnakse vastuollu üldiste moraalinormidega. Selgitava näitena meenutaksin hiljuti teleekraanidel esitatud Saaremaa viina reklaami, kus möödunud aasta novembrist kehtima hakanud seadusemuudatusega kaasnenud hoiatustekst ("Tähelepanu! Tegemist on  alkoholiga. Alkohol võib kahjustada teie tervist.") esitatakse naljategeva lorilauluna, mille lõpus teatakse justkui sama laulu osana - "Vötame mönuga". Hoiatustekst on seaduseandja poolt seatud pidades silma Eesti kodanike tervist ning tervisekahjusid, mis alkoholi tarvitamisega seonduvad. Alkoholitootja on selle reklaamiga naernud ühiskondliku alkoholiprobleemi üle ning väljendanud oma suutmatust selle sügavuse hindamisel.